**Hakkilan kivisilta** (myös nimellä **Stenkullan silta**) on Keravanjoen ylittävä kivinen holvisilta Vantaan Hakkilan ja Jokiniemen kaupunginosien rajalla. Vuonna 1898 valmistunut graniittinen silta on aikanaan ollut osa historiallista Kuninkaantietä, ja se on yksi kolmesta Vantaalla säilyneestä historiallisesta kivisillasta Brobackan ja Luhtaanmäen siltojen ohella.

Sillan vieressä kulkee Honkanummelta Piispankylään ulottuva pitkä Tikkurilantie, ja pienen matkan päässä idässä kulkee Vanha Porvoontie. Sillan maisemallisesti arvokkaassa ympäristössä on jonkin verran asutusta sekä Jokiniemen muinaispuisto, jossa on suoritettu arkeologisia kaivauksia. Kivisilta on Vantaan kaupungin vanha rakennuskulttuurikohde ja osa Museoviraston valtakunnallisesti merkittäväksi luokitteleman Kuninkaantien kulttuuriympäristöä. Silta on suojeltu asemakaavassa.

Noin kolmesataa metriä etelämpänä Keravanjoen ylittää toinenkin kevyen liikenteen silta, Jokipakanpolun silta, kun taas pohjoisessa seuraava ylityspaikka on vasta noin kolmen kilometrin päässä Koivukylänväylällä, jossa on autotien lisäksi joulukuussa 2020 valmistunut uusi kevyen liikenteen silta.

Historia
--------

Keravanjoen maisemaa vuonna 1918. Tuolloin 20-vuotias kivisilta oli vielä melko uusi, ja sitä käytettiin joen pääasiallisena ylityspaikkana.
Hakkilan kivisillan suunnitteli insinööri Herman Norrmén vuonna 1896, ja se valmistui vuonna 1898. Helsingin maalaiskunnan rahoittama silta rakennettiin osaksi Turun–Viipurin Suurta Rantatietä eli Kuninkaantietä. Ennen kivisillan rakentamista joen ylitti luhistumaisillaan oleva puusilta, josta on jäänyt jäljelle kivituet molemmin puolin jokirantaa kivisillan viereen. Toinen Kuninkaantiehen kuuluva vanha silta Vantaalla on puinen Vantaankosken silta.

Kivisiltaa käytettiin aikanaan myös tieliikenteessä ja jopa raskaassa liikenteessä, ja sitä kuvattiin kapeaksi ja vaaralliseksi. Viereinen Tikkurilantien betoninen palkkisilta valmistui kivisillan viereen vuonna 1980.

Rakenne
-------

Sillan uudet puiset kaiteet pystytettiin peruskorjauksen yhteydessä vuonna 2017.
Alavaan jokimaastoon rakennettu Hakkilan silta on yksiaukkoinen graniittinen kiviholvisilta. Rakentamisessa on käytetty sekä leikattuja graniittiharkkoja että luonnonkivilohkareita. Päältä silta on asfaltoitu. Kivisillan kaiteet ovat muuttuneet useasti vuosikymmenien aikana. Vuonna 2017 teräskaiteet vaihdettiin peruskorjauksen yhteydessä puisiin.

Lähteet
-------

1. 1 2  Päällystettyä karjapolkua luullaan moottoritieksi *Helsingin Sanomat*.  15.7.1971. Viitattu 18.7.2021.
2. 1 2 3 4 5 6  Salomaa, Marja: Vantaalla luikertelee keski­aikainen tie, jota moni ei ole vielä löytänyt *Helsingin Sanomat*.  7.7.2019. Viitattu 8.1.2021.
3. ↑  Hovi-Horkan, Jonna: Vantaan Indiana Jones teki kaivauksilta löydön *Helsingin Sanomat*.  31.1.2020. Viitattu 8.1.2021.
4. 1 2 3  Hakkilan historiallinen kivisilta sai uudet kaiteet – Puiset kaiteet närästävät joitakin *Vantaan Sanomat*.  10.8.2017. Viitattu 8.1.2021.
5. 1 2  Aho, Kaija: Hakkilan satavuotias kivisilta säilytetään *Helsingin Sanomat*.  27.10.1992. Viitattu 8.1.2021.
6. ↑  Vantaan kaupunki: Jokiniemen Muinaispuisto – Metropoli kivikaudelta *Visit Vantaa*. Viitattu 8.1.2021.
7. ↑  Vantaa ennen ja nyt: Hakkilan kivisilta muistuttaa menneestä ajasta Tikkurilantiellä *Vantaan Sanomat*.  22.1.2022. Viitattu 27.1.2022.
8. ↑  Koivukylänväylän pyörätien rakennustyöt alkoivat *Vantaan Sanomat*.  23.4.2020. Viitattu 8.1.2021.
9. 1 2  Moster, Helen: Ikuinen kivisilta *Destia*.  5.10.2016. Viitattu 8.1.2021.
10. ↑  Hakkilan puusilta *Kulttuuriympäristön palveluikkuna (kyppi.fi)*.  16.11.2018. Viitattu 30.4.2021.
11. ↑  Vantaan sillat *Vantaan karttapalvelu*. Viitattu 18.7.2021.

Aiheesta muualla
----------------

* Kuvia tai muita tiedostoja aiheesta **Hakkilan kivisilta** Wikimedia Commonsissa